Národná rada Slovenskej republiky

VI. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1288

VLÁDNY NÁVRH

**ZÁKON**

**z................ 2015,**

**ktorým sa mení a dopĺňa zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov a ktorým sa menia a dopĺňajú niektoré zákony**

Národná rada Slovenskej republiky sa uzniesla na tomto zákone:

**Čl. I**

Zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení zákona č. 720/2004 Z. z., zákona č. 347/2005 Z. z., zákona č. 538/2005 Z. z., zákona č. 660/2005 Z. z., zákona č. 342/2006 Z. z., zákona č. 522/2006 Z. z., zákona č. 661/2007 Z. z., zákona č. 81/2009 Z. z., zákona č. 402/2009 Z. z., zákona č. 34/2011 Z. z., zákona č. 363/2011 Z. z., zákona č. 41/2013 Z. z., zákona č. 220/2013 Z. z., zákona č. 365/2013 Z. z. a zákona č. 185/2014 Z. z. sa mení a dopĺňa takto:

1. V § 3 sa za odsek 3 vkladá nový odsek 4, ktorý znie:

„(4) Súčasťou zdravotného výkonu je aj

1. objednanie poistenca na vyšetrenie vrátane objednania na konkrétny čas, okrem objednania na prednostné poskytnutie zdravotnej starostlivosti podľa § 44 ods. 4,
2. vypísanie lekárskeho predpisu alebo vypísanie lekárskeho poukazu,
3. vypísanie odporučenia na poskytnutie špecializovanej ambulantnej starostlivosti alebo vypísanie odporučenia na poskytnutie ústavnej starostlivosti,
4. vypísanie návrhu na kúpeľnú liečbu,
5. potvrdenie o návšteve lekára alebo potvrdenie o návšteve iného zdravotníckeho pracovníka.“.

Doterajšie odseky 4 až 14 sa označujú ako odseky 5 až 15.

1. V § 3 ods. 7 sa slová „odseku 4“ nahrádzajú slovami „odseku 5“.
2. V § 10a uvádzacej vete sa slová „ods. 9“ nahrádzajú slovami „ods. 10“.
3. § 44 znie:

„§ 44

(1) Poskytovateľ, s ktorým má zdravotná poisťovňa uzatvorenú zmluvu podľa osobitného predpisu,30) nesmie požadovať od poistenca úhradu za zdravotnú starostlivosť, ktorá sa plne uhrádza na základe verejného zdravotného poistenia podľa tohto zákona.

(2) Poskytovateľ nesmie podmieňovať poskytnutie zdravotnej starostlivosti úhradou nad určenú spoluúčasť poistenca podľa tohto zákona a predpisov vydaných na jeho vykonanie, ani iným plnením.35)

(3) Poskytovateľ, s ktorým má zdravotná poisťovňa uzatvorenú zmluvu podľa osobitného predpisu,30) môže požadovať úhradu za zdravotnú starostlivosť poskytnutú pri chorobe uvedenej v zozname chorôb najviac vo výške  spoluúčasti poistenca podľa tohto zákona a predpisov vydaných na jeho vykonanie. Poskytovateľ môže požadovať od poistenca úhradu za služby súvisiace s poskytovaním zdravotnej starostlivosti najviac vo výške spoluúčasti poistenca podľa tohto zákona a predpisov vydaných na jeho vykonanie. Zdravotné výkony poskytované pri chorobe uvedenej v zozname chorôb a služby súvisiace s poskytovaním zdravotnej starostlivosti, pri ktorých môže poskytovateľ požadovať úhradu, schvaľuje príslušný vyšší územný celok podľa osobitného predpisu.36) Poskytovateľ je povinný tieto zdravotné výkony a služby súvisiace s poskytovaním zdravotnej starostlivosti uviesť v cenníku všetkých zdravotných výkonov37) s uvedením výšky úhrady.

(4) Poskytovateľ, s ktorým má zdravotná poisťovňa uzatvorenú zmluvu podľa osobitného predpisu,30) môže požadovať úhradu za prednostné poskytnutie zdravotnej starostlivosti len v rámci na to vyhradených ordinačných hodín, ak túto zdravotnú starostlivosť poskytne do desiatich pracovných dní od objednania. Rozsah ordinačných hodín vyhradených na prednostné poskytnutie zdravotnej starostlivosti nesmie presiahnuť jednu štvrtinu jeho ordinačných hodín. Medzi ordinačnými hodinami vyhradenými na prednostné poskytnutie zdravotnej starostlivosti musia byť vyhradené minimálne dve hodiny na poskytovanie zdravotnej starostlivosti, ktorá nie je prednostným poskytnutím zdravotnej starostlivosti. Ordinačné hodiny vrátane ordinačných hodín vyhradených na prednostné poskytnutie zdravotnej starostlivosti schvaľuje vyšší územný celok príslušný podľa miesta prevádzkovania zdravotníckeho zariadenia.

(5) Poskytovateľ, s ktorým má zdravotná poisťovňa uzatvorenú zmluvu podľa osobitného predpisu,30) môže požadovať úhradu za nadštandardný pobyt v zdravotníckom zariadení ústavnej starostlivosti, ak poistenec o nadštandardný pobyt písomne požiada.“.

Poznámky pod čiarou k odkazom 35 až 37 znejú:

„35) Napríklad § 628 až 630 Občianskeho zákonníka.

36) § 46 ods. 1 písm. p) zákona č. 576/2004 Z. z. v znení zákona č. ...../2015 Z. z.

37) § 79 ods. 1 písm. g) zákona č. 578/2004 Z. z.“.

**Čl. II**

Zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 82/2005 Z. z., zákona č. 350/2005 Z. z., zákona č. 538/2005 Z. z., zákona č. 660/2005 Z. z., zákona č. 282/2006 Z. z., zákona č. 518/2007 Z. z., zákona č. 662/2007 Z. z., zákona č. 489/2008 Z. z., zákona č. 192/2009 Z. z., zákona č. 345/2009 Z. z., zákona č. 132/2010 Z. z., zákona č. 133/2010 Z. z., zákona č. 34/2011 Z. z., zákona č. 172/2011 Z. z., zákona č. 313/2012 Z. z., zákona č. 345/2012 Z. z., zákona č. 41/2013 Z. z., zákona č. 153/2013 Z. z., zákona č. 160/2013 Z. z., zákona č. 220/2013 Z. z., zákona č. 365/2013 Z. z., zákona č. 185/2014 Z. z. a zákona č. 204/2014 Z. z. sa mení a dopĺňa takto:

1. Poznámka pod čiarou k odkazu 53b znie:

„53b) § 44 ods. 4 zákona č. 577/2004 Z. z. v znení zákona č. ....../2015 Z. z.“.

2. V § 46 sa odsek 1 dopĺňa písmenom p), ktoré znie:

„p) schvaľuje podľa miesta prevádzkovania zdravotníckeho zariadenia poskytovateľovi zdravotné výkony poskytované pri chorobe uvedenej v zozname chorôb, pri ktorých sa zdravotné výkony plne uhrádzajú alebo čiastočne uhrádzajú alebo sa neuhrádzajú na základe verejného zdravotného poistenia a služby súvisiace s poskytovaním zdravotnej starostlivosti, pri ktorých môže poskytovateľ požadovať úhradu.“.

**Čl. III**

Zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zákona č. 720/2004 Z. z., zákona č. 351/2005 Z. z., zákona č. 538/2005 Z. z., zákona č. 282/2006 Z. z., zákona č. 527/2006 Z. z., zákona č. 673/2006 Z. z., zákona č. 272/2007 Z. z., zákona č. 330/2007 Z. z., zákona č. 464/2007 Z. z., zákona č. 653/2007 Z. z., zákona č. 284/2008 Z. z., zákona č. 447/2008 Z. z., zákona č. 461/2008 Z. z., zákona č. 560/2008 Z. z., zákona č. 192/2009 Z. z., zákona č. 214/2009 Z. z., zákona č. 8/2010 Z. z., zákona č. 133/2010 Z. z., zákona č. 34/2011 Z. z., zákona č. 250/2011 Z. z., zákona č. 362/2011 Z. z., zákona č. 390/2011 Z. z., zákona č. 512/2011 Z. z., nálezu Ústavného súdu Slovenskej republiky č. 5/2012 Z. z., zákona č. 185/2012 Z. z., zákona č. 313/2012 Z. z., zákona č. 324/2012 Z. z., zákona č. 41/2013 Z. z., zákona č. 153/2013 Z. z., zákona č. 204/2013 Z. z., zákona č. 220/2013 Z. z., zákona č. 365/2013 Z. z., zákona č. 185/2014 Z. z. a zákona č. 204/2014 Z. z. sa mení a dopĺňa takto:

1. Poznámka pod čiarou k odkazu 45 znie:

„45) § 6 až 17 a § 26 až 41 a § 43 zákona č. 576/2004 Z. z. v znení neskorších predpisov.

§ 44 zákona č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení zákona č. ....../2015 Z. z.

§ 119 a 120 zákona č. 362/2011 Z. z. v znení neskorších predpisov.“.

1. V § 79 sa odsek 1 dopĺňa písmenami zu) a zv), ktoré znejú:

„zu) dodržiavať cenník všetkých zdravotných výkonov,

zv) umiestniť na prístupnom a viditeľnom mieste vo vstupných priestoroch alebo v priestoroch čakárne zoznam zdravotných výkonov poskytovaných pri chorobe uvedenej v zozname chorôb, pri ktorých sa zdravotné výkony plne uhrádzajú alebo čiastočne uhrádzajú alebo sa neuhrádzajú na základe verejného zdravotného poistenia a služieb súvisiacich s poskytovaním zdravotnej starostlivosti, pri ktorých môže požadovať úhradu (ďalej len „zoznam zdravotných výkonov a služieb, pri ktorých možno požadovať úhradu“), schválený samosprávnym krajom a výšku úhrady, ak ide o poskytovateľa, ktorý poskytuje zdravotnú starostlivosť plne uhrádzanú alebo čiastočne uhrádzanú na základe verejného zdravotného poistenia.“.

1. V § 82 ods. 1 písm. b) sa citácia „zp) a zs)“ nahrádza citáciou „zp), zs), zu) a zv)“.
2. V § 83 odsek 4 znie:

„(4) Pokuty uložené ministerstvom zdravotníctva a komorou sú príjmom štátneho rozpočtu. Pokuty uložené samosprávnym krajom sú príjmom samosprávneho kraja.“.

1. Za § 102q sa vkladá § 102r, ktorý vrátane nadpisu znie:

„§ 102r

Prechodné ustanovenia k úpravám účinným od 1. marca 2015

* 1. Poskytovateľ, na ktorého sa vzťahuje povinnosť ustanovená v § 79 ods. 1 písm. zv) je povinný najneskôr do 31. marca 2015 doručiť samosprávnemu kraju podľa miesta prevádzkovania zdravotníckeho zariadenia zoznam zdravotných výkonov a služieb, pri ktorých možno požadovať úhradu.
  2. Samosprávny kraj schváli zoznam zdravotných výkonov a služieb, pri ktorých možno požadovať úhradu do 60 dní od jeho doručenia poskytovateľom.
  3. Povinnosť ustanovenú v § 79 ods. 1 písm. zv) je poskytovateľ, ktorý poskytuje zdravotnú starostlivosť plne uhrádzanú alebo čiastočne uhrádzanú na základe verejného zdravotného poistenia, povinný dodržiavať od nasledujúceho dňa po doručení zoznamu zdravotných výkonov a služieb, pri ktorých možno požadovať úhradu, schváleného samosprávnym krajom.“.

**Čl. IV**

Tento zákon nadobúda účinnosť 1. marca 2015.